Spegazzjoni tas-Sistema Ċentrali ta’ Ġbir Online tal-Inizjattiva taċ-Ċittadini Ewropej

**Sylvia Kersemakers, Kap tat-Tim tal-Inizjattiva taċ-Ċittadini Ewropej:**

Hello, jiena Sylvia Kersemakers, immexxi t-tim li jieħu ħsieb l-Inizjattiva taċ-Ċittadini Ewropej. Aħna ninvolvu ruħna f’attivitajiet bħar-reġistrazzjoni tal-inizjattivi u l-passi ta’ wara, nipprovdu informazzjoni u gwida lill-organizzaturi u liċ-ċittadini, u nagħmlu ħafna attivitajiet ta’ komunikazzjoni biex l-ECI issir aktar magħrufa. Kontu tafu li ilna mill-2020 noffru wkoll il-possibbiltà lill-organizzaturi tal-ECI biex jiġbru d-dikjarazzjonijiet tagħhom online permezz tas-Sistema Ċentrali ta’ Ġbir Online tagħna stess?

Diversi organizzaturi diġà użawha; u mill-2023 din is-sistema se tkun l-unika sistema li l-organizzaturi jistgħu jużaw għall-ġbir online.

F’dan il-video Jerome Stefanini, li żviluppa u qed jimmaniġġja din is-sistema mat-tim tiegħu, se jgħidilkom aktar dwar din is-sistema u se jwieġeb ukoll għall-feedback mill-organizzaturi li diġà użawha.

**Johan, organizzatur tal-ECI Civil Servants Exchange Programme:**

Naħseb li s-sistema tal-Kummissjoni Ewropea biex tiġbor il-firem hi għodda verament tajba, sempliċement għax hi għodda bla ħlas li tippermetti lil nies bla riżorsi u mingħajr il-possibbiltà li joħolqu sistema ta’ ġbir tagħhom stess biex ikollhom waħda, u biex ikunu jistgħu jniedu inizjattiva mingħajr riżorsi fil-bidu, u b’hekk tippermetti lil ħafna aktar nies u ċittadini jniedu inizjattiva.

**Jerome Stefanini, l-uffiċjal tal-IT responsabbli għas-sistema fil-Kummissjoni:**

Dan il-vantaġġ se jkompli jiġi pprovdut u issa r-Regolament tal-ECI tal-2020 jobbliga lill-Kummissjoni tipprovdi sistemi mingħajr ħlas lill-organizzaturi kollha.

Madankollu, il-fatt li li hi bla ħlas huwa biss wieħed mill-vantaġġi tas-sistema ta’ ġbir online pprovduta mill-Kummissjoni.

Ara x'qed ngħidu.

Qed nitkellmu dwar ċittadini li jikkonnettjaw ma’ sistema online u li jridu jdaħħlu d-*data* personali tagħhom biex jappoġġjaw inizjattiva.

Mela wieħed x’għandu jistenna minn sistema bħal din?

L-ewwel ħaġa hi li għandha tkun disponibbli l-ħin kollu.

It-tieni vantaġġ importanti hu li din is-sistema tista’ taħdem b’mod effiċjenti u taċċetta diversi dikjarazzjonijiet ta’ appoġġ fl-istess ħin fil-ħinijiet meta tkun qed tintuża l-aktar.

Pereżempju: nafu li l-inizjattivi għandhom aktar minn sena biex jilħqu miljun firma, iżda f’xi każijiet, kien hemm aktar minn 500,000 firma fi ftit jiem biss, u hu importanti li s-sistema tkun tiflaħ għal dan l-influss.

It-tielet punt importanti fil-fehma tiegħi huwa li s-sistema għandha tagħti lill-utenti u liċ-ċittadini l-fiduċja li jħallu d-*data* personali tagħhom, minħabba li din hija waħda mill-karatteristiċi tal-ECI: titlob liċ-ċittadini biex jagħtu isimhom, in-numru tal-ID, l-indirizz, id-data tat-twelid eċċ. Din id-*data* personali tista’ tkun ostaklu għall-utenti biex jappoġġjaw l-inizjattiva.

Hemm ukoll aktar vantaġġi, eż. il-possibbiltà li tiffirma b’firma elettronika. Pajjiżi bħall-Belġju, l-Estonja, l-Italja, in-Netherlands u l-Portugall jinsabu fuq quddiem f’dan l-aspett.

**Francesco, organizzatur tal-ECI Civil Servants Exchange Programme:**

Aħna nemmnu li s-sistema pprovduta mill-Kummissjoni Ewropea hi tajba ħafna minħabba li tipprovdi l-għodod kollha li neħtieġu, speċjalment peress li hi konformi mal-GDPR. Filwaqt li kollox diġà kriptat hi tipprovdi dak kollu li għandna bżonn, u hi sempliċi, faċli biex tużaha, in-nies kemm jidħlu fiha u jikklikkjaw, f’temp ta’ inqas minn 30 sekonda jkunu ffirmaw, għalhekk ngħid li s-sistema għall-ġbir tal-firem hi tassew tajba, hi perfetta.

**Jerome Stefanini:**

Is-sistema tal-Kummissjoni Ewropea hi, fil-fehma tiegħi, dik li toffri l-aktar garanziji f’termini ta’ sigurtà għaċ-ċittadini.

Dan għaliex?

L-ewwel nett, għandna obbligu skont ir-regolamenti dwar id-*data* personali li nimplimentaw sistema, li tfasslet bis-sigurtà f’moħħna, u għalhekk is-sistema kollha tfasslet bl-idea tas-sigurtà tad-*data*.

Dan xi jfisser fil-prattika?

Id-*data* taċ-ċittadini hi kriptata minn tarf sa tarf, jiġifieri mill-mument li ċ-ċittadin jipprovdi d-*data* tiegħu sal-mument li d-*data* tiġi pprovduta lill-Istat Membru għall-verifika, id-*data* tiġi kriptata u anke jekk hacker jirnexxielu jidħol fis-sistema protetta sew tal-Kummissjoni, se jikseb biss *data* kriptata.

Id-disinn tas-sistema huwa l-ewwel fattur importanti għas-sigurtà, iżda t-tieni wieħed hu fil-livell tal-organizzazzjoni. Qabel ir-regolament attwali rajna organizzaturi bla esperjenza fil-kompjuters, persuni li riedu jippromwovu kawża, favur l-annimali jew il-futbol jew xi ħaġa oħra, li ma kinux imħarrġa fil-protezzjoni tad-*data* jew fis-sigurtà tal-informazzjoni. Konna qed nitolbuhom iżommu u jipproteġu ċ-ċwievet għas-software tas-sistemi tagħhom f’post sigur, qabel ma jgħaddu d-dikjarazzjonijiet ta’ appoġġ lill-Istati Membri. Din ir-responsabbiltà li tqiegħdet fuq l-organizzaturi, li naturalment kellhom rieda tajba, iżda li ma kellhom l-ebda għarfien espert, issa għaddiet fuq il-Kummissjoni.

Għalhekk din hi aħbar tajba oħra, mhux biss għaċ-ċittadini, iżda wkoll għall-organizzaturi, li ħelsu minn din ir-responsabbiltà.

**Kerry Postlewhite, manager tal-kampanja tal-ECI Save Cruelty Free Cosmetics:**

L-ECI Save Cruelty Cosmetics qed tuża s-sistema ta’ ġbir tal-firem online tal-Kummissjoni, u ninsabu kuntenti ħafna li teżisti din is-sistema ċentrali ta’ ġbir online. Nafu li jista’ jkun għali ħafna, tekniku ħafna u jieħu ħafna ħin biex toħloq il-mekkaniżmu tal-ġbir tal-firem tal-ECI tiegħek stess. Iżda jekk tuża s-Sistema Ċentrali ta’ Ġbir Online, dan ifisser li titlef il-kuntatt dirett mal-parametri u titlef il-perspettiva li kieku jkollok mis-sistema ta’ ġbir tad-*data* tiegħek stess. Biex tmexxi kampanji li tirnexxi hu utli li jkollok dawk il-parametri u dik il-perspettiva f’ħin reali, sabiex inkunu nistgħu nifhmu għaliex il-firem f’ċertu pajjiż żdiedu fuq perjodu ta’ żmien, għax nafu x’seta’ kien qed jiġri f’pajjiż differenti biex ġew xprunati dawk il-firem, iżda m’għandniex għarfien biżżejjed dwar il-parametri biex inkunu verament preċiżi dwar dan u ma nafux biżżejjed dwar l-elemeti demografiċi li jgħinuna ninfurmaw il-kampanja tagħna.

**Jerome Stefanini:**

Is-sistema ta’ ġbir online tal-Kummissjoni tipprovdi lill-organizzaturi b’ħafna *data* u statistika.

L-ewwel nett, hemm *data* f’ħin reali, li kulħadd jista’ jaċċessa u li tikkonsisti fin-numru ta’ firem li nġabru, u kull darba li ċittadin jappoġġja din l-inizjattiva, is-sistema turi ċifra akbar.

Għandna wkoll il-mappa tal-Ewropa bl-għadd ta’ dikjarazzjonijiet ta’ appoġġ taċ-ċittadini f’kull pajjiż, sabiex l-organizzaturi jkunu jistgħu jaraw liema huma l-pajjiżi fejn għad iridu jagħmlu sforz biex jiġbru l-appoġġ.

Din hija l-aktar *data* importanti għalija.

Imbagħad, hemm għodda oħra għad-dispożizzjoni tal-organizzaturi, ix-xejriet tat-traffiku lejn is-sit: Minn fejn qed jikkonnettjaw in-nies? F’liema ħin jikkonnettjaw? Kif waslu hemm? Waslu hemm permezz ta’ tfittxija fuq il-Google, tfittxija fuq Facebook, mis-sit tal-Kummissjoni?

Dan kollu jagħti lill-organizzaturi indikazzjoni dwar iċ-ċittadini li jappoġġjaw l-inizjattiva tagħhom - minn fejn

ġejjin u x’tip huma.

Dawn l-għodod jippermettu lill-organizzaturi jimmonitorjaw l-għadd ta’ firem kuljum; iżda l-organizzaturi għandhom ukoll rapporti ta’ kull xahar, u jistgħu jitolbu li jiġu pprovduti b’rapporti ta’ kuljum jew ta’ kull ġimgħa dwar l-għadd ta’ viżitaturi li jidħlu fis-sit.

Iva, id-*data* kollha hija anonimizzata, qatt ma ngħaddu *data* personali lill-organizzaturi, għalhekk din hija *data* dwar il-post minn fejn iffirmaw is-sostenituri, kif ikkonnettjaw mas-sistema, l-għadd ta’ sostenituri kuljum, fix-xahar, u s-siti li minnhom is-sostenituri ġew ridiretti lejn is-sistema ċentrali.

**Antoine, organizzatur tal-ECI EcoScore:**

Huwa pjuttost diffiċli li tiffirma, minħabba li s-sit web tal-Kummissjoni Ewropea għall-ġbir tal-firem mhuwiex daqshekk attraenti. Aħjar minn kif kien ftit xhur ilu, qed jitjieb, iżda mhux daqshekk attraenti.

**Jerome Stefanini:**

Is-sbuħija hi kriterju suġġettiv, bħall-attraenza, u ma nistax ngħid li s-sistema tal-Kummissjoni Ewropea hi waħda mill-isbaħ; li nista’ ngħid hu li hi sempliċi, affidabbli, u effiċjenti; u li tiżgura l-protezzjoni tad-*data* personali. Is-sistemi kollha ta’ ġbir online jiżguraw preċiżament l-istess kriterji fundamentali li jippermettu liċ-ċittadini jivvutaw.

Madankollu, ċerti inizjattivi se jiġbru biss 1000 firma wara sena u oħrajn se jiġbru aktar minn 1 miljun jew anke kważi 2 miljuni. Dan ifisser li mhix l-għodda li se twassal biex in-nies jappoġġjaw l-inizjattiva, l-għodda tagħmilha possibbli li tiffirma, huma l-kampanji li se jimbuttaw lin-nies jiffirmaw. Nemmen li l-vantaġġ tas-sistema ta’ ġbir online hu li tinsab hemm biex isservi d-demokrazija.

Irridu li l-informazzjoni hemmhekk tkun ċara ħafna, li ċ-ċittadini jifhmu għaliex jixtiequ jivvutaw; u mhux biex inżidu informazzjoni oħra, li fl-opinjoni tiegħi mhix meħtieġa, tal-anqas għall-eżerċizzju tad-dritt demokratiku biex wieħed jappoġġja inizjattiva taċ-ċittadini Ewropej.

Hu minnu li hemm għadd ta’ possibbiltajiet biex tippersonalizza s-sit tal-ġbir, pereżempju tista’ tqiegħed il-logo tiegħek, tista’ tagħżel il-kuluri, u tista’ wkoll iżżid messaġġ ta’ kongratulazzjoni. Tista’ tippersonalizzaha.

Is-sistema ta’ ġbir online tippermetti lill-organizzaturi jiġbru l-firem u aħna niżguraw li tkun affidabbli u sigura kemm jista’ jkun, iżda s-suċċess tal-inizjattiva tagħhom se jiddependi fuqhom, se jiddependi fuq kampanji b’saħħithom, fuq il-komunikazzjonijiet tagħhom.

Is-suċċess tal-inizjattiva jiddependi fuqhom. Naħseb li għandhom ikunu konxji ta’ dan. Se nagħmlu dak kollu li nistgħu biex ngħinuhom, iżda huwa f’idejhom li jagħmlu l-isforz fejn għandu jkun, u huwa f’idejhom li jiksbu l-appoġġ.

**Sylvia Kersemakers, Kap tat-Tim tal-Inizjattiva taċ-Ċittadini Ewropej:**

Grazzi, Jerome talli pprovdejtna b’dan l-għarfien kollu dwar is-COCS, u nittama li intom, it-telespettaturi, issa fhimtu aħjar x’toffri s-sistema u kif tista’ sservikom fil-kampanja ta’ ġbir online tagħkom. Tassew inħeġġiġkom tagħtu ħarsa lejha u tieħdu vantaġġ mill-użu tagħha u mis-servizz li nipprovdu biha.

Nixtieq ninfurmakom ukoll li hemm ħafna aktar informazzjoni fis-sit web tagħna u fuq il-Forum tal-ECI li qiegħed hemm ukoll biex jipprovdilkom pariri legali, pariri dwar il-kampanja u qed joffri ħafna opportunitajiet oħra ta’ tagħlim f’każ li tixtiequ torganizzaw Inizjattiva intom stess, għalhekk esploraw u ħudu l-inizjattiva!